Derbies in DesemberJohn Dobson (youtube.com) Vergeet van Snotkop se “Dik in Desember”-treffer; deesdae is daar sommer rugby in Desember! Danksy Suid-Afrikaanse spanne se Europese avontuur word daar nou rugby tot laat in die jaar gespeel met twee plaaslike derby-wedstryde wat Vrydag beslis word. Skaars ŉ paar dae voor Kersfees. Die Sharks meet heel eerste teen die Lions kragte in Durban, waarna die Bulls en die Stormers swaarde in Kaapstad sal kruis. “Dit voel werklik vreemd om vir ons grootste Noord/Suid-wedstryd voor te berei met Kersfees om die draai. Dít is ongetwyfeld ŉ nuutjie vir ons en ek is seker dat Jake White en sy spelers dieselfde voel,” het John Dobson, Stormers-afrigter, gesê. Hy meen egter dat somersrugby in Desember binnekort die norm sal word. Dit is egter iets om aan gewoond te raak – die Stormers het onlangs nog in vriesende toestande in Frankryk gespeel; nou moet hulle weer die Bulls in sonnige Suid-Afrika aanvat. Die Bulls/Stormers-derby is een van die hoogtepunte op die plaaslike rugbykalender. Foto: GB Jordaan. “Doeltreffende spelerbestuur sou altyd ons grootste uitdaging van die 2022-’23-seisoen gewees het. Die Kampioenebeker loop immers gelyktydig met die Verenigde Rugbykampioenskap. Dit is eintlik malligheid, maar terselfdertyd is dit ook ŉ wonderlike ervaring.” Volgens Dobson geniet hy die uitdaging omdat hy soveel as afrigter geleer het – veral wanneer daar na spankeuses en spelerontwikkeling gekyk word. Die Stormers sal oudergewoonte weer aanvallende rugby teen die Bulls wil opdis. “Ons speel altyd om te wen en ons wil die toeskouers met ons benadering vermaak. Ek weet dat dit soms vir senutergende oomblikke sorg en dit is vreemd om te dink hoeveel bonuspunte ons in die doodsnikke van ŉ wedstryd ingeoes het.” Volgens die jongste VRK-punteleer is die Bulls die naasbeste span, terwyl die Kapenaars in die derde plek is. We want to see you at your festive best at DHL Stadium on Friday. Best dress-up wins R5000 cash from @Vodacom. ????️ Get your tickets here https://t.co/qcy74dm4wF#iamastormer #dhldelivers pic.twitter.com/jXRUmG3uyW — DHL Stormers (@THESTORMERS) December 20, 2022